Zagreb, 6. ožujka 2020.g.

**Z A P I S N I K**

sa **81. sjednice** Povjerenstva za odlučivanje o sukobu interesa održane dana 6. ožujka 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 80. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red s time da toč. 6. dnevnog reda postane toč. 5. dnevnog reda te da se nakon toga glasa o prethodnim točkama. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se da je sjednici pristupio dužnosnik Marin Piletić.**

Članica Povjerenstva Aleksandra Jozić-Ileković kao izvjestiteljica u predmetu **P-145/19 dužnosnik MARIN PILETIĆ, gradonačelnik Grada Novske,** iznosi predmet i navodi da je protiv dužnosnika pokrenut postupak zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 13. lipnja 2018.g. s imovinom utvrđenom u postupku provjere na temelju pribavljenih podataka o imovini dužnosnika.

Na Odluku o pokretanju postupka dužnosnik je dostavio pisano očitovanje.

Izvjestiteljica u cijelosti iznosi očitovanje dužnosnika.

Otvara se rasprava.

Predsjednica Povjerenstva daje riječ dužnosniku koji u bitnom iznosi navode iz dostavljenog pisanog očitovanja na odluku o pokretanju postupka.

Izvjestiteljica predlaže da se donese odluka da je propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 13. lipnja 2018.g., s imovinom utvrđenom u postupku redovite provjere, i to u odnosu na podatke o drugom dohotku dužnosnika, dohotku od nesamostalnog rada bračnog druga dužnosnika te u odnosnu na drugi dohodak bračnog druga dužnosnika, dužnosnik počinio povredu članka 27. ZSSI-a, u vezi s člankom 8. i 9. ZSSI-a te da mu se za utvrđenu povredu izrekne sankcija u ukupnom iznosu od 2.000,00 kn, koja će se izvršiti u dva jednaka uzastopna mjesečna obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Utvrđuje se da je sjednicu napustio dužnosnik Marin Piletić.**

**Prelazi se na raspravljanje o 2. točci dnevnog reda.**

**Utvrđuje se da je sjednici pristupio dužnosnik Dušan Đula.**

Članica Povjerenstva Tončica Božić kao izvjestiteljica u predmetu **P-436/17 dužnosnik DUŠAN ĐULA, općinski načelnik Općine Otok,** iznosi predmet i navodi da je protiv dužnosnika pokrenut postupak zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku obrazloži nerazmjer između prijavljene imovine u podnesenom izvješću o imovinskom stanju od 17. listopada 2017.g., povodom stupanja na dužnost općinskog načelnika Općine Otok, s utvrđenom imovinom u postupku provjere stanja imovine koje proizlazi iz pribavljenih podataka od nadležnih državnih tijela, a u dijelu izvješća „Primanja na mjesečnoj razini od dužnosti za koju se podnosi izvješće o imovinskom stanju“.

Dužnosnik se očitovao na odluku o pokretanu postupka.

Izvjestiteljica u bitnom iznosi očitovanje dužnosnika.

Otvara se rasprava.

Predsjednica Povjerenstva daje riječ dužnosniku koji u bitnom ponavlja sve navode iznesene u pisanom očitovanju uz prijedlog Povjerenstvu da mu se u predmetnom slučaju ukoliko se utvrdi povreda ne izrekne novčana sankcija.

Izvjestiteljica predlaže da se donese odluka da je propustom da po pisanom pozivu obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 17. listopada 2017.g., povodom stupanja na dužnost općinskog načelnika Općine Otok u dijelu izvješća „Primanja na mjesečnoj razini od dužnosti za koju se podnosi izvješće o imovinskom stanju“ i „Podatci o obvezama“ s imovinom utvrđenom u postupku provjere na temelju pribavljenih podataka od nadležnih državnih tijela, dužnosnik počinio povredu članka 27. ZSSI-a, u vezi s člankom 8. i 9. ZSSI-a te da mu se za utvrđenu povredu izrekne sankcija u ukupnom iznosu od 3.000,00 kn, koja će se izvršiti u šest jednakih uzastopnih mjesečnih obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Utvrđuje se da je sjednicu napustio dužnosnik Dušan Đula.**

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-277/19, dužnosnik MILAN BANDIĆ, gradonačelnik Grada Zagreba,** iznosi predmet i navodi da je protiv dužnosnika podnijeta prijava u kojoj se u bitnome navodi da je povodom smrti dužnosnikove majke, Ured gradonačelnika Grada Zagreba organizirao autobuse kojima su službenici zaposleni u Gradu Zagrebu prevezeni na pogreb u Grude, Bosna i Hercegovina. U prijavi se nadalje navodi da je tom prilikom u Grude otišlo više autobusa, a za službenike je prijevoz bio besplatan te je vjerojatno podmiren iz proračuna Grada Zagreba s obzirom da je pozive službenicima koji su željeli nazočiti pogrebu upućivala služba nadležna za protokol. U prijavi se nadalje citira tekst poziva službenicima koji žele nazočiti posljednjem ispraćaju dužnosnikove majke s uputama o mjestu i vremenu polaska autobusa.

U postupku su pribavljeni svi relevantni podaci i dokumentacija.

Izvjestiteljica predlaže da se donese odluka o nepokretanju postupkas obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede načela obnašanja javnih dužnosti ili neke od drugih odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-103/19, dužnosnik DRAŽEN BARIŠIĆ, zastupnik u Hrvatskom saboru i gradonačelnik Grada Velika Gorica**, iznosi predmet i navodi da je protiv dužnosnika podnijeta prijava u kojoj se ističe da se u objavljenom članku na portalu „VGDANAS“ navodi da je član Izvršnog odbora Hrvatskog nogometnog saveza organizirao odlazak dužnosnika na utakmicu hrvatske nogometne reprezentacije u Mađarsku koja je odigrana dana 24. ožujka 2019.g. Podnositelj navodi kako se izričaj „organizacija odlaska“ može tumačiti na način da su dužnosniku plaćeni troškovi odlaska, povratka i ulaznice, što prelazi iznos dopuštenog dara. Predlaže se ispitati navedene okolnosti.

U postupku su pribavljeni svi relevantni podaci i dokumentacija.

Izvjestitelj predlaže da se donese odluka o nepokretanju postupka u dijelu koji se odnosi na plaćanje ulaznice vrijednosti od 320,00 kn od strane Hrvatskog nogometnog saveza radi prisustvovanja nogometnoj utakmici u Budimpešti, jer navedene okolnosti ne upućuju da se radi o nedopuštenom daru koji dužnosnika može dovesti u odnos zavisnosti prema darovatelju te da se donese odluka o pokretanju postupka zbog moguće povrede članka 11. stavaka 1. i 3. ZSSI-a, koja proizlazi iz mogućeg plaćanja troškova puta, smještaja i prehrane u Budimpešti, od strane Hrvatskog nogometnog saveza koji prelaze iznos od 500,00 kn, jer navedeno upućuje da se radi o primitku nedopuštenog dara, koji dužnosnika može dovesti u odnos zavisnosti prema darovatelju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-347/19, dužnosnik DARIO HREBAK, gradonačelnik Grada Bjelovara,** iznosi predmet i navodi da je protiv dužnosnika podnijeta prijava u kojoj se u bitnome navodi da je Grad Bjelovar proveo postupak javne nabave za uslugu održavanja javnih zelenih površina na području Grada Bjelovara te da je u travnju 2019.g. donesena odluka o odabiru cvjećarskog obrta Cvjetni atelje Marina, koji je ujedno izrađivao troškovnik u predmetnom postupku javne nabave, zbog čega, podnositelj smatra, nije mogao sudjelovati u postupku javne nabave.

U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije, u vezi okolnosti postupka javne nabave za uslugu održavanja javnih zelenih površina na području Grada Bjelovara koji je Grad Bjelovar provodio 2019.g., ne proizlazi da je u postupanju navedenog dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-108/19, dužnosnik MARTIN BARIČEVIĆ, zastupnik u Hrvatskom saboru i općinski načelnik Općine Jasenice,** iznosi predmet i navodi da je protiv dužnosnika podnijeta prijava u kojoj seu bitnome navodi da je dužnosnik svojem sinu omogućio koncesiju za ugostiteljski obrt na novouređenoj plaži u Maslenici te da je ista plaža trebala biti namijenjena invalidima zbog pristupa u more, što sada onemogućava navedeni ugostiteljski objekt.

U postupku su pribavljeni svi relevantni podaci i dokumentacija.

Izvjestitelj predlaže da se donese odluka o pokretanju postupka zbog moguće povrede članka 18. stavka 1. ZSSI-a koja proizlazi iz propusta dužnosnika da pravodobno obavijesti Povjerenstvo o poslovnom odnosu između Općine Jasenice i obrta Bonaca, u vlasništvu dužnosnikova sina, a koji je nastao izdavanjem koncesijskog odobrenja na temelju kojeg je navedeni obrt stekao pravo obavljanja djelatnosti ugostiteljstva i trgovine na mikrolokaciji Maslenica – Nova plaža, za razdoblje do 31. prosinca 2023.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-29/19, dužnosnik ROBERT MARČELJA, općinski načelnik Općine Jelenje,** iznosi predmet i navodi da je protiv dužnosnika podnijeta prijava u kojoj se u bitnom ukazuje da je dužnosnik u Izvješću o imovinskom stanju, podnesenom povodom stupanja na dužnost, prijavio da za obnašanje dužnosti prima plaću u mjesečnom neto iznosu od 12.566,13 kn. Nadalje, u prijavi se ukazuje se da je na temelju Odluke Općinskog vijeća Općine Jelenje o izmjeni i dopuni Odluke o plaći i ostalim pravima načelnika i zamjenika načelnika od 10. kolovoza 2017., dužnosnikova plaća smanjena za oko 20 %., što dužnosnik nije prijavio podnošenjem Izvješća o imovinskom stanju.

U postupku su pribavljeni svi relevantni i podaci i dokumentacija.

Izvjestiteljica predlaže da se donese odluka o pokretanju postupka zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika i to Izvješću podnesenom 7. srpnja 2017.g. i 29. travnja 2019.g. s imovinom utvrđenom u postupku provjere na temelju podataka pribavljenih od nadležnih tijela, u dijelu izvješća o imovinskom stanju koji se odnosi na podatke o visini plaće za obnašanje dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-22/20 na zahtjev dužnosnice LJIBICE MIKULČIĆ, zamjenice općinskog načelnika Općine Hrašćina,** iznosi predmet i navodi da je dužnosnica podnijela zahtjev u kojem traži mišljenje Povjerenstva treba li u izvješću o imovinskom stanju dužnosnika pod ostala primanja unijeti iznose troškova službenog puta i isplata dnevnica za sjednice Općinskog vijeća koje joj se isplaćuju uz volontersku naknadu kao zamjenici općinskog načelnika. Dužnosnica dalje traži mišljenje da li je pod ostala primanja potrebno upisati i putne troškove koje prima za sjednice Županijskih odbora i sjednice Županijske skupštine. I u konačnici, da li promjenu imovinske kartice treba ovjeriti općina ili je dovoljno da ju potvrdi svojim potpisom.

Izvjestiteljica predlaže da se donese mišljenje da sukladno članku 8. i 9. ZSSI-a te sukladno Odluci o utvrđivanju sadržaja obrasca Izvješća o imovinskom stanju dužnosnica nije dužna u Izvješću o imovinskom stanju dužnosnika Povjerenstvu prijaviti troškove službenog puta i dnevnica za sjednice Općinskog vijeća, kao niti putne troškove za sjednice Županijske skupštine. Povjerenstvo ukazuje kako je, u cilju osiguravanja od moguće zlouporabe identiteta dužnosnika, obrazac izvješća o imovinskom stanju potrebno ovjeriti žigom i potpisom ovlaštene pravne osobe u kojoj dužnosnik obnaša dužnost. Ako je dužnosnik prestao obnašati dužnost, ovjera pravne osobe u kojoj je dužnosnik obnašao dužnost nije potrebna.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,25 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**